Eni

Quint Eni (par latin Quintus Ennius; Rudiae, 239 p.d.C. - 169 p.d.C.) fo un poete antîc roman.

Biografie
Al nassè, forsit di siôrs, tal 239 p.d.C. a Rudiae, dongje Lecce, là che a si messedavin lis culturis e lis lenghis osche, vadì de int italiche che e viveve in chê regjon, greghe e latine. Biel che al jere soldât te seconde vuere puniche in Sardegne, al cognossè Caton maiôr, che al tornave a Rome de Afriche; chest lu cjapà su e lu puartà a Rome par fâlu cognossi ai sorestants e ai leterâts de capitâl. Difat Eni vignì amì di patrizis, ma di chei de bande contrarie di Caton, chei dal partît dai riformadôrs, e soredut cui Sipions e cun Marc Fulvi Nobiliôr, che ur dedicà a Sipion l'african il Sipion, e a Nobiliôr une tragedie, la Ambracia: cuant che chest le a scombati cuintri dai Etolis, tal 189 Eni lu compagnà e scrivè il dram; robis cussì no jerin nancje inmaginabii pai Romans di tai antîc come  Caton, che difat al cjapà scandul. Il fi di Marc, Quint Fulvi Nobiliôr, che i fo amì ancje a lui, i fasè vê la suditance e ancje un teren dongje Pesar. Al murì tal 169, juste dopo vê dât fûr la tragedie Thyestes (Tiest).

Il stîl e lis ideis
Eni fo unevore impuartant pal troi de leterature e ancje de culture latine, une vere svoltade: al veve supât plui di ducj il spirt de culture orientâl, vadì elenistiche, e mostrà chê vie al mont roman. Al jere il timp che la culture tradizionâl di Rome, chê incjarnade di Caton il censôr, scomençave a cjatâsi in pericul pe influence che e venive di jevât e la clape dai Sipions, cun Eni che al jere il prin, tirave di chê bande. La culture alessandrine che al veve tant supât Eni jere chê baroche de finece, dai artifizis, de elegance, de atenzion pal spirt dal omp come individui e no dome come membri de societât, dal esaltament dai individuis straordenaris e de identificazion dal stât cuntun omp, là che pai tradizionaliscj l'individui al veve di anulâsi al servizi dal stât e la rafinatece nol podeve implicâ che l'indebiliment dal omp, che al veve invezit di stâ simpri salt par fâ il ben di ducj.

Lis oparis
Ve lis oparis plui impuartantis di Eni:
 disenûf tragediis ambientadis in Grecie: inspiradis a Euripit, a jerin, come chês dal poete grêc unevore patetichis.
 doi cun personaçs romans: lis Sabinae (Lis Sabinis) e la Ambracia, che al scrivè par incensâ il concuist de citât di bande dal so amì Marc Fulvi Nobiliôr, che al le cun lui fin in Etolie par viodi ce che al faseve e parâlu tal dram.
 doi comediis, ma no masse bielis (Volcaci Sedigit te sô classifiche dai miôrs autôrs di comediis lu incjantone tal ultim puest, disint di vêlu fat parcè che Eni jere masse vecjo; no o crodìn che e sedi lade cussì, parcè che a son poetis antîcs avuâi che a stan in puescj plui plaidevui: lu varà dit par rispiet).
 Annales (Anâls): un poem che e cjante dute la storie di Rome. Al fo une vere svoltade pe poesie latine, sedi pe ideologie, par dutis lis robis scritis tal cjapitul chi sore, sedi pal stîl: a son dutis lis finecis e i artifizis barocs dal alessandrinisim e al è scrit in esametris, il viers che, cjapât diretementri de poesie greghe, al sarès deventât chel plui tipic ancje de chê latine. Bisugne dî che, ancje se Eni al jere galandin e al stave ben atent a la maniere che al scriveve e al dispreseave i poetis latins plui antîcs par jessi gros e tuntars, la tecniche dai siei esametris, stant che al jere un viers gnûf pe lenghe latine, no je disgresade propite dal dut. Il baroc elenistic te poesie di Eni si sint unevore fuart, soredut tes aliterazions; ve un esempli: at tuba terribili sonitu "taratantara" dixit (ma la trombe disè cuntun sun di vê pôre "taratantara"). Al è innomenât il proemi, là che, cjapant inspirazion di chel dai Aìtia (Resons) di Calimac, cha al jere un dai siei plui preferîts, al diseve di jessi l'erêt di Omêr; cundifat, al voleve jessi l'Omêr e il Calimac dai latins, vadì chel che al met su la poesie e chel plui rafinât di ducj.
 Sataris cun metris diviers e forsit ancje cun tocs in prose: a fevelavin di un grum di robis diviersis. A son lis primis di dute la leterature latine e a cjapin la inspirazions di Calimac.
 Scipio (Scipio), là che al incensave l'African maiôr.
 Epicharmus (Epicarmi), inspirât ae filosofie di Pitagore e Empedocli, là che al afirmave che i dius a son simbui de fuarcis de nature.
 Evemer (Evemerus), inspirât ancje lui a Pitagore, là che al dîs che te isule di Panchee e je une inscrizion che e palese che i dius son omps mortâi che a son stâts considerâts deitâts dai altris omps.
 Protrepticus (Esortazion), cun precets morâi.
 Sota (Sotade), poemut licenziôs.
 Hedyphagetica (Deliciosetâts), che al fevelave di bocjadis e mangjativis golosis.

Bibliografie
 Paolo Fedeli, Storia letteraria di Roma, Napoli, Ferraro, 2004
 Ettore Paratore, Storia della letteratura latina, Bologne, Sansoni, 1957

Leams esternis
 Ènnio, Quinto, treccani.it

Categorie:Poetis latins
Categorie:Poetis romans antîcs